
ДО
ОБЩИНСКИ СЪВЕТ
ГР. БУРГАС


ДОКЛАДНА ЗАПИСКА

ОТ ДИМИТЪР НИКОЛОВ
КМЕТ НА ОБЩИНА БУРГАС

Относно: Одобряване на предварителното съгласие за обезщетяване на юридическо лице, собственик на недвижим имот, подлежащ на отчуждаване, с право на строеж върху недвижим имот – общинска собственост, по реда на чл. 21, ал. 4, предл. второ и ал. 5 от Закона за общинската собственост  



УВАЖАЕМИ  ОБЩИНСКИ СЪВЕТНИЦИ,

Крайморие е квартал на гр. Бургас от 1987 г., който през последните години се превърна в атрактивен и бързо развиващ се район, предвид близостта си до града и природните си дадености. В квартала няма изградено и функциониращо училище, като в близост няма и други съществуващи учебни заведения, а това безспорно създава транспортни и времеви неудобства както за родителите, така и за учениците.
Към настоящия момент над 80 деца от квартала от първи до седми клас се налага да посещават учебни заведения предимно в ЦГЧ на гр. Бургас, предвид че квартала е прилежащ район и най-близко разположените учебни заведения са именно в ЦГЧ, което допълнително задълбочава проблемите, свързани с недостига на свободни места в училищата в тази част на града. От своя страна училищата в ЦГЧ са вече с преизпълнен капацитет, а се налага и необходимост от разкриване на допълнителни паралелки. Разкриването на ново училище в район с липсваща образователна инфраструктура ще създаде подходящи условия за обучение на децата от кв. Крайморие, ще облекчи натоварения капацитет на училищата в ЦГЧ и едновременно ще допринесе за избягване на съществуващото неудобство за учениците и родителите, свързани с транспорта от и до учебните заведения.
С Решение №32/13.04.2009 г. на Общински съвет – Бургас е одобрен действащия ПУП-ПРЗ на кв. Крайморие, с който са разширени значително и строителните граници на квартала. Към настоящия момент урбанизацията на района е в напреднал процес и се наблюдава тенденция към увеличаване на населението на квартала, като по справка от дирекция „Гражданска регистрация на населението“ при Община Бургас кварталът е предпочитано място за живеене и в него се установяват предимно млади семейства с деца. За нарастване броя на жителите на кв. Крайморие свидетелства и нарастването на броя на децата, които посещават филиала на детска градина „Радост“ в квартала. 
За разрешаването на този проблем, Община Бургас, като конкретен краен бенефициент по Националния план за възстановяване и устойчивост на Република България, по процедура BG-RRP-1.012 „Изграждане на нови сгради на училища и детски градини“, планира да изгради училище в кв. Крайморие, което ще е филиал на ОУ „Александър Георгиев – Коджакафалията“.
С Решение №54-9/25.07.2023 г. на Общински съвет – Бургас е одобрен служебен проект за изменение на Подробен устройствен план – План за улична регулация (ПУП – ПУР) в участъка между о.т. 15 – о.т. 153 – о.т. 154 – о.т.155 – о.т.156 а – о.т.157 б – о.т.176 – о.т.178 – о.т. 179 – о.т. 180 – о.т.199 – о.т.200 и проект за изменение на Подробен устройствен план – План за регулация и застрояване (ПУП-ПРЗ) в обхвата на УПИ I, V, VI-206 и VII-205 в кв.12, УПИ I, УПИ II, УПИ III-108, УПИ IV и УПИ V-95 в кв.46, УПИ L и УПИ XLVIII-105 в кв.16 по плана на кв. Крайморие, гр. Бургас.
Решението е с предварително изпълнение, обнародвано е в ДВ, бр.67 от 04.08.2023 г. и изменението на ПУП-ПУР и ПУП-ПРЗ е влязло в сила, в резултат на което е образуван нов УПИ V-1369 в кв. 12 по ПУП-ПРЗ на кв. Крайморие, гр. Бургас, отреден „За образование“, целият с площ 7059 кв.м, отразен като ПИ с идентификатор 07079.30.1369 в КККР на гр. Бургас, целият с площ 7058 кв.м, актуван с Акт №10273/03.08.2023 г. за публична общинска собственост, в който Община Бургас предвижда да реализира инвестиционното си намерение за изграждане на училищна сграда.
В границите на новообразуваният УПИ V-1369 в кв. 12 по плана на кв. Крайморие, отреден „За училище“, попада масивната едноетажна сграда, отразена с идентификатор 07079.30.1369.1 в КККР на гр. Бургас. Сградата е собственост на ПК „Наркооп“ – гр. Бургас, която, съгласно нотариален акт №88, том II, рег. №5089, дело №248 от 2005 г., вписан в Служба по вписванията – гр. Бургас с вх. рег. №14010 от 19.10.2005 г., акт №77, том ХХХVI, дело №8792, е собственик на масивна търговска сграда – заведение за хранене, застроена върху площ от 434 кв.м, състояща се от търговска зала с тераса, бюфет за напитки, кухненски блок, сервизни помещения, складови помещения, санитарен възел, ведно със съответните идеални части от правото на строеж върху общинска земя, представляваща бивш поземлен имот №003002 по недействаща КВС на землище кв. Крайморие, гр. Бургас.
Ето защо, за реализиране на инвестиционната инициатива на Община Бургас за изграждане на училищната сграда в УПИ V-1369 в кв. 12 по ПУП-ПРЗ на кв. Крайморие, с цел задоволяване на обществените интереси на жителите на кв. Крайморие, е необходимо Община Бургас да придобие в собственост имота на ПК „Наркооп“ – гр. Бургас, за което е започната и отчуждителна процедура. 
В съответствие с изискванията на чл. 22, ал. 3 от ЗОС, от Община Бургас е възложено на оценител, вписан в регистъра към Камарата на независимите оценители в България (КНОБ), изготвяне на пазарна оценка за определяне на равностойно парично обезщетение на предвидената за отчуждаване сграда, със застроена площ 434 кв.м, съгласно титула за собственост на ПК „Наркооп“ - гр. Бургас, отразена като сграда с идентификатор 07079.659.1936.1 в КККР на гр. Бургас, ведно с правото на строеж в общинския имот.
В резултат на изготвената от оценителя експертна оценка, при спазване разпоредбите на чл. 22, ал. 3 и ал. 5 от ЗОС, във връзка с изискването на §1, т. 2 от ДР на ЗОС, равностойното парично обезщетение за отчуждаване на имота, е определено в размер на 338 237,90 лева.
В съответствие с разпоредбата на чл. 25, ал. 1 от ЗОС, обявление за предстоящо отчуждаване, съдържащо информация за собственика и предназначението на имота, основанието за отчуждаване, вид, местонахождение и размера на дължимото обезщетение, е публикувано на интернет страницата на Община Бургас на 27.09.2023 г., във вестниците: „Черноморски фар“, „24 часа“  и „Труд  “ на 29.09.2023 г., и е поставено на таблото за обяви на източната фасада на сградата на Община Бургас на ул."Александровска" № 26.
[bookmark: _GoBack]  Със заявление вх. №53-00-402/08.11.2023 г. в Община Бургас ПК „Наркооп“ – гр. Бургас, представлявана от председателя К. Н.Безин, заявява, че предвид изключителната обществена значимост на обекта, предвиден за изграждане от Община Бургас, както и традиционната социална ангажираност на кооперацията, не възразява срещу стартираната отчуждителна процедура, но предлага кооперацията да бъде обезщетена по реда на чл. 21, ал. 4 от ЗОС, с равностойно имотно обезщетение – отстъпване право на строеж в друг общински имот, за изграждане в него на обект със същото предназначение като това на притежаваната от кооперацията сграда, със стойност на правото на строеж съответна на стойността на имота, подлежащ на отчуждаване.
Във връзка с горното, с писмо изх. №53-00-402-(1)/08.12.2023 г. Община Бургас уведомила кооперацията, че е извършила проучване, от което е установено следното:
Община Бургас е собственик на недвижим имот, представляващ УПИ VI-1370 в кв. 12 по влязлото в сила частично изменение на ПУП-ПРЗ на кв. Крайморие, целият с площ 4479 кв.м, с функционално отреждане „За обществено обслужване, озеленяване и инфраструктура“, отразен като ПИ с идентификатор 07079.30.1070 в КККР на гр. Бургас, целият с площ 4479 кв.м, находящ се в непосредствена близост с общинския имот, в който е построена сградата на кооперацията, предмет на отчуждителното производство. 
В гореописания общински имот са предвидени три петна за ново свободно едноетажно застрояване на сгради за обществено обслужване, каквото е предназначението и на притежаваната от кооперацията сграда, поради което е налице възможност за извършване на обезщетяване, по реда на чл. 21, ал. 4 от Закона за общинската собственост. 
В такъв случай, при съгласие от страна на ПК „Наркооп“ – гр. Бургас, на същата може да бъде отстъпено право на строеж в гореописания общински имот, със стойност съответна на стойността на отчуждаваната сграда,  собственост на кооперацията, за изграждане на обект за обществено обслужване, след одобряване от Общински съвет – Бургас на постигнатото предварително съгласие, по реда на чл. 21, ал. 5 от Закона за общинската собственост.
Писмено съгласие по отправеното от Община Бургас предложение е депозирано от ПК „Наркооп“ – гр. Бургас с вх. №53-00-402(2)/18.12.2023 г., във връзка с което е възложена на оценител, вписан в регистъра към Камарата на независимите оценители в България (КНОБ), изготвяне на още една пазарна оценка за определяне на равностойното обезщетение, представляващо право на строеж в УПИ VI-1370 в кв. 12 по плана кв. Крайморие, съответстващо на стойността на подлежащата на отчуждаване сграда на кооперацията в УПИ V-1369 в същия квартал, вече определена в размер на 338 237,90 лева.  
 В резултат на изготвената от оценителя експертна оценка, равностойното обезщетение, представляващо право на строеж в УПИ V-1369 е определено в размер на 849,84 кв.м. 
Във връзка с последното е поискано от дирекция „Устройство на територията“ при Община Бургас становище относно допустимостта за реализиране на така направеното предложение за замяна, съгласно предвижданията на действащия ПУП-ПРЗ на кв. Крайморие, чрез отстъпване право на строеж в УПИ VI-1370 в кв. 12, за изграждане на сграда за обществено обслужване, с параметри, отговарящи на тези от оценителския доклад, или при необходимост възможностите за изменение на плана в съответствие с действащия ОУП на гр. Бургас, с цел достигане на нужните за обезщетението показатели на застрояване в имота.
В случай че Общински съвет – Бургас одобри постигнатото предварително съгласие между Община Бургас и ПК „Наркооп“, видно от писмо рег. №53-00-402(4)/12.04.2024 г. от директора на дирекция „Устройство на територията“, параметрите за учредяване право на строеж в размер на 849,84 кв.м в УПИ VI-1370 в кв. 12 по плана на кв. Крайморие са допустими и същите могат да бъдат реализирани, след провеждане на процедура по изменение на ПУП-ПЗ за УПИ VI-1370 в кв. 12 по плана на кв. Крайморие, гр. Бургас, за промяна на градоустройствените показатели на имота, които към момента са: Височина – до 4 м, Плътност – до 10%, Кинт – до 0,1, П озел. – мин.60%,  с цел завишаване на плътността – до 20% и интензивността на застрояване в имота – до 0,2, в съответствие с правилата и нормите на ЗУТ.  
Съгласно правната норма на чл. 21, ал. 4 от ЗОС замяната е допустима преди издаване на заповед за отчуждаване и с оглед на икономия на бюджетен ресурс, както и за реализиране на правото на равностойно обезщетение на собствениците на имоти, засегнати от отчуждителното производство, когато има постигнато предварително съгласие за това. Този способ е допустим и съответства на разпоредбата на чл. 40, ал. 1, предл.  последно, във връзка с чл. 21, ал. 4, предл. второ от ЗОС. 
	Предвид изложеното, на основание правомощията ми по чл. 73, ал. 1 от действащия Правилник за организацията и дейността на Общинския съвет, неговите комисии и взаимодействието му с Общинската администрация на Община Бургас, предлагам на Общински съвет – Бургас, на основание чл. 21, ал. 1, т. 8 от Закона за местното самоуправление и местната администрация и чл. 21, ал. 4, предл. второ и ал. 5 от Закона за общинската собственост, да вземе следното

Р Е Ш Е Н И Е:

I. Одобрява постигнатото предварително съгласие между Община Бургас и ПК „Наркооп“, ЕИК 102002976, със седалище и адрес на управление: гр. Бургас, ул. „Фердинандова“ №43, ет. 3, представлявана от председателя К. Н. Безин, по силата на което ПК „Наркооп“ да прехвърли на Община Бургас правото на собственост върху собствения на кооперацията недвижим имот, представляващ:
· масивна едноетажна сграда – сграда за търговска дейност – заведение за хранене, със застроена площ от 434 кв.м, отразена с идентификатор 07079.30.1369.1 в КККР на гр. Бургас, попадаща в УПИ V-1369 в кв. 12 по влязло в сила ЧИ на ПУП-ПУР и ПУП-ПРЗ на кв. Крайморие, гр. Бургас, одобрено с Решение №54-9/25.07.2023 г. на Общински съвет – Бургас, отреден „За образование“, целият с площ 7059 кв.м, отразен като ПИ с идентификатор 07079.30.1369 в КККР на гр. Бургас, целият с площ 7058 кв.м, ведно със съответните идеални части от правото на строеж в същия имот,  
а като обезщетение Община Бургас да прехвърли на ПК „Наркооп“ правото на строеж в собствения на Община Бургас недвижим имот, представляващ:
· УПИ VI-1370 в кв. 12 по влязлото в сила ЧИ на ПУП-ПРЗ на кв. Крайморие, целият с площ 4479 кв.м, отреден „За обществено обслужване, озеленяване и инфраструктура“, отразен като ПИ с идентификатор 07079.30.1070 в КККР на гр. Бургас, целият с площ 4479 кв.м, за изграждане в него на сграда за обществено обслужване – търговска дейност, разположена в северната част на имота, със РЗП - 849,84 кв.м.
II. След одобряване и влизане в сила на ЧИ на ПУП-ПЗ за общинския УПИ VI-1370 в кв. 12 по плана на кв. Крайморие, гр. Бургас, с цел промяна на предвиденото застрояване, ситуирано в северната част на имота, да се внесе за одобряване от Общински съвет - Бургас проект на договор по чл. 21, ал. 4 от ЗОС, в съответствие с постигнатото предварително съгласие по т. I.
Приложение: Решение №54-9/25.07.2023 г. на Общински съвет – Бургас; Акт за резултатите от обявяване на Решение №54-9/25.07.2023 г. на Общински съвет – Бургас; Акт №10273/03.08.2023 г. за публична общинска собственост; Нотариален акт №88, том II, рег. №5089, дело №248 от 2005 г., вписан в Служба по вписванията – гр. Бургас с вх. рег. №14010 от 19.10.2005 г., акт №77, том ХХХVI, дело №8792; Пазарни оценки от оценител на имоти, вписан в публичния регистър на КНОБ – 2 бр.; Заявление вх. №53-00-402/08.11.2023 г. в Община Бургас; Писмо изх. №53-00-402-(1)/08.12.2023 г. Община Бургас; Заявление вх. №53-00-402(2)/18.12.2023 г. в Община Бургас; Писмо рег. №53-00-402(4)/12.04.2024 г. от директора на дирекция „Устройство на територията“; Извадка по част „Градоустройство“ от проекта на влязлото в сила ЧИ на ПУП-ПУР и ПУП-ПРЗ; Скица №15-336469-02.04.2024 г. и скица №15-336472-02.04.2024 г., издадени от СГКК – гр. Бургас.  


ДИМИТЪР НИКОЛОВ
Кмет на Община Бургас

